Камма Гоҧиа: ҳара иҳамаз Аҵаа Бабаду иахь ахәыҷқәа ирыҩҩыз асаламшәҟәқәа шынҵәахьазгьы, аҳамҭақәа ҟазҵарц зҭахны аҭел иаҳзасуаз ауаа рхыҧхьаӡара рацәан
Аҟәа. Ажьырныҳәа 11. Аҧсныпресс. Мадина Чагәааҧҳа. Ашықәс Ҿыц аламҭалазы, “Ассир ҳамҭас” ҳәа изышьҭоу акциа аҳәаақәа ирҭагӡаны, 600-ҩык инарзынаҧшуа ахәыҷқәа аныҳәатә ҳамҭақәа рызшахеит. Акциа амҩаҧгареи, уи алахәхаразы агәаҳәара змоуи, иара убас, иарку Аокционертә Еилазаара “АКВАФОН-GSM“ зматериалтә ҭагылазаашьа уадаҩу аҭаацәа ирынаҭаз ацхыраареи ирызку адыррақәа Аҧсныпресс акорреспондент диҿцәажәо иҟалҵеит Агәыҳалалратә уаажәларратә еиҿкаара “Кьараз” анагӡаратә наҧхгаҩы Камма Гоҧиаҧҳа.
Камма Гоҧиаԥҳа еиҭалҳәеит: “раҧхьа ҳара ахәыҷқәа Аҵаа Бабаду иахь ирыҩҩыз асаламшәҟәқәа еизаҳгон, анаҩс урҭ аконверт ҟаҧшьқәа ирҭаҳҵон, анумерациа аҳҭон. Акциа алахәхаразы агәазыҳәара змоу дарбанызаалак, аконверт алихуан, уа иарбаз аҳамҭа аахәаны ҳара ҳофис ахь иааигон. Аҳамҭақәа ҳара, ҳаиламхәарц азы ҩаҧхьа анумерациа аҳҭон. Уи ашьҭахь, ҳара ҳволонтиорцәа Аҵаа Бабадуи Асҭыҧҳаи ркостиумқәа рышәҵаны ахәыҷқәа рахь инеины аҳамҭақәа рырҭон”. Убри аан, уи иазгәалҭеит: “иҳаҩсыз ашықәс азы аҳамҭа зауз Очамчыра араион аҟынтәи ахәыҷқәа ракәзар, сынтәа иарбоу акциа аҳәаақәа рыҽдырҭбааит: аҳамҭақәа роуит Ҭҟәарчал ақалақь аҟынтәи 20-ҩык ахәыҷқәа, 20-ҩык – Гәдоуҭа, Аҟәа, Гәылрыҧшь.
Камма Гоҧиаԥҳа, акциа амҩаҧгара раҧхьатәи амш инаркны уи алахәхаразы агәаҳәара аазырҧшыз рхыҧхьаӡара рацәан ҳәа иазгәалҭеит: “Аҳәынҭқарра Ахада Иусбарҭа, аилазаарақәа, адәқьанқәа, абанкқәа акциа активла рхы аладырхәит. Ҳара иҳамаз Аҵаа Бабаду иахь ахәыҷқәа ирыҩҩыз асаламшәҟәқәа шынҵәахьазгьы, аҳамҭақәа ҟазҵарц зҭахны аҭел иаҳзасуаз ауаа рхыҧхьаӡара рацәан. Усҟан ҳара ахәыҷқәа ирзаархәахьаз аҳамҭақәа иацҵаны аҳамҭа аархәарц ирыдаҳгалон”.
Камма Гоҧиаԥҳа Иарку Аокционертә Еилазаара “АКВАФОН-GSM”: “400 нызқь мааҭ инареиҳаны зматериалтә ҭагылазаашьа уадаҩуи ахәыҷырацәа змоуи аҭаацәақәа рзы 50 инарзынаҧшуа арҧхагақәеи 80 рҟынӡа аҳамҭақәеи раахәара иақәхарџьын, иара убас 60-нызқь мааҭ – афатә аалыҵқәа рзы иныхын”.